Nuwe kindersiekte nou aanmeldbaar in SA | Netwerk24
Pediatriese inflammatoriese multistelsel-sindroom (PIMS-TS), 'n nuwe kindersiekte wat erge koors, ontsteking en hartkomplikasies veroorsaak, is nou een van die aanmeldbare mediese toestande (NMC's) in Suid-Afrika.
Volgens die Nasionale Instituut vir Oordraagbare Siektes (Nios) is PIMS-TS 'n seldsame siekte wat by kinders gediagnoseer word. Daar is verslae wêreldwyd wat daarop dui dat dit met Covid-19 verband hou – meer onlangs ook in Suid-Afrika.
NMC's is siektes wat van openbare belang is, want dit hou beduidende gesondheidsrisiko's in wat tot uitbrekings of epidemies plaaslik en internasionaal kan lei.
Die simptome van pediatriese inflammatoriese multistelsel-sindroom (PIMS-TS).
Nios sê hy weet nog nie wat PIMS-TS veroorsaak nie, maar dat kinders wat die siekte opgedoen het, blootgestel was aan Covid-19 of in aanraking was met iemand wat die virussiekte opgedoen het.
"PIMS-TS kan ernstig wees, selfs dodelik, maar die meeste kinders by wie dit gediagnoseer is se toestand het met mediese sorg verbeter," sê Nios in 'n verklaring.
Netwerk24 het vroeër berig dat die siekte se simptome met dié van Kawasaki se sindroom in kinders jonger as vyf jaar ooreenstem.
Volgens die Amerikaanse sentrums vir siektebeheer-en-voorkoming (CDC) is Kawasaki se sindroom 'n koorssiekte waarvan die simptome 'n veluitslag, geswolle hande, voete en limfkliere in die nek, rooi oë en irritasie en ontsteking in die keel en mond en van die lippe insluit.
Weens die koronaviruspandemie verwag Nios dat Suid-Afrika die volgende paar maande meer PIMS-TS-gevalle sal aanmeld.
Vroeë opsporing is van kardinale belang, lui die verklaring.
"Die gesondheidsorgwerker wat verantwoordelik is vir die pasiënt moet die owerhede onmiddellik in kennis stel van 'n waarskynlike of bevestigde geval deur middel van die kennisgewingstelsel vir mediese toestande (NMCSS).
" 'n Groep pediaters en ander kundiges is ook byeengeroep om data oor PIMS-TS-gevalle wat deur middel van dié stelsel aangemeld is te versamel en te ontleed.
"Die data sal lig werp op die getal gevalle in die land sodat besluite oor die kliniese en epidemiologiese hantering daarvan geneem kan word. Ons moedig alle klinici aan om hierdie gevalle by die NMCSS aan te meld."